Objava zahtevka za odobritev spremembe specifikacije proizvoda, ki ni manjša, v skladu s členom 50(2), točka (a), Uredbe (EU) št. 1151/2012 Evropskega parlamenta in Sveta o shemah kakovosti kmetijskih proizvodov in živil

(2022/C 327/06)

V skladu s členom 51 Uredbe (EU) št. 1151/2012 Evropskega parlamenta in Sveta (1) je ta objava podlaga za uveljavljanje pravice do ugovora zoper zahtevek v treh mesecih od datuma te objave.

ZAHTEVEK ZA ODOBRITEV SPREMEMBE SPECIFIKACIJE PROIZVODA ZA ZAŠČITENE OZNAČBE POREKLA/ZAŠČITENE GEOGRAFSKE OZNAČBE, KI NI MANJŠA

Zahtevek za odobritev spremembe v skladu s prvim pododstavkom člena 53(2) Uredbe (EU) št. 1151/2012

„Miele della Lunigiana“

EU št.: PDO-IT-0195-AM01 – 8.7.2021

ZOP (X) ZGO ( )

1. Skupina vložnikov in pravni interes

Consorzio Miele della Lunigiana DOP (Združenje za zaščito medu z ZOP Miele della Lunigiana), c/o Unione dei Comuni - Piazza delle Libertà, 17 - 54013 Fivizzano

Elektronski naslov: mieledellalunigiandop@yahoo.it.

potrjen e-naslov: mieledellalunigiandop@arubapec.it.

Zgoraj navedeno združenje izpolnjuje zahteve iz člena 13(1) ministrskega odloka št. 12511 z dne 14. oktobra 2013.

2. Država članica ali tretja država

Italija

3. Postavka v specifikaciji proizvoda, na katero se sprememba nanaša

☐ Ime proizvoda

☒ Opis proizvoda

☒ Geografsko območje

☐ Dokazilo o poreklu

☒ Metoda proizvodnje

☐ Povezava

☒ Označevanje

☒ Drugo: embalaža, informacije o nadzornem organu

4. Vrsta sprememb

☒ Sprememba specifikacije proizvoda za registrirano ZOP ali ZGO, ki se ne šteje za manjšo v skladu s tretjim pododstavkom člena 53(2) Uredbe (EU) št. 1151/2012.

☐ Sprememba specifikacije proizvoda za registrirano ZOP ali ZGO, za katero enotni dokument (ali enakovredni dokument) ni bil objavljen, pri čemer se sprememba ne šteje za manjšo v skladu s tretjim pododstavkom člena 53(2) Uredbe (EU) št. 1151/2012.

5. Spremembe

Opis proizvoda

Sprememba se nanaša na člen 2 specifikacije, točko 4.2 objavljenega povzetka in točko 3.2 enotnega dokumenta. Natančneje, spremenjena je bila vsebnost hidroksimetilfurfurala (HMF) tako akacijevega kot kostanjevega medu „Miele della Lunigiana“.

Sedanja različica:

„Vsebnost hidroksimetilfurfurala (HMF): ne več kot 10 mg/kg ob pakiranju v kozarce“

Nova različica:

„Vsebnost hidroksimetilfurfurala (HMF): ne več kot 10 mg/kg v štirih mesecih po točenju medu“

Dinamika čebelarskih obratov se je od priznanja ZOP spremenila. Včasih so bili ti obrati zelo majhni, namenjeni dopolnjevanju drugih dohodkov, danes pa je velik delež teh obratov v lasti poklicnih kmetov, ki proizvod tržijo tudi prek pakirnic, kar podaljšuje čas obdelave proizvoda. Poleg tega so se spremenili tudi uporabljene distribucijske verige in tržna dinamika. Medtem ko je bil prej proizvod dan naprodaj in ga je med letom zmanjkalo, je danes zaradi sodelovanja z velikimi trgovci na drobno treba dlje časa vzdrževati stalno dobavo proizvoda in zagotoviti, da je v supermarketih vedno na zalogi, da ne bi izgubili tržnega položaja, ki ga je težko ponovno pridobiti.

Zaradi podaljšanja obdobja pakiranja proizvoda za dajanje na trg je težko ohraniti parameter hidroksimetilfurfurala (HMF) v mejah, določenih v specifikaciji, saj je to vrednost, ki se povečuje s časom in po segrevanju medu, ki je včasih potrebno za pakiranje medu, če ta kristalizira.

Podaljšanje obdobja za preverjanje parametra ne pomeni, da ni nadzora nad kakovostjo proizvoda, saj je zakonsko določena vrednost tega parametra 40 mg/kg, kar je veliko več, kot je določeno v specifikaciji.

Namen spremembe specifikacije je zagotoviti, da se HMF meri v štirih mesecih po točenju, ko se med zbistri. V vsakem primeru se v fazi trženja upoštevajo zakonsko določeni parametri.

Geografsko območje

Ta sprememba se nanaša na točko 4.3 objavljenega povzetka, ki je zdaj točka 4 enotnega dokumenta.

Sedanja različica:

„Območje proizvodnje, predelave, priprave in pakiranja akacijevega in kostanjevega medu ‚Miele della Lunigiana‘ obsega del pokrajine Massa Carrara v Toskani, ki je del območja gorske skupnosti Lunigiana in obsega približno 97 000 ha.“

Nova različica:

„Območje proizvodnje akacijevega in kostanjevega medu ‚Miele della Lunigiana‘ obsega naslednje občine v pokrajini Massa Carrara: Pontremoli, Zeri, Mulazzo, Tresana, Podenzana, Aulla, Fosdinovo, Filattiera, Bagnone, Villafranca in Lunigiana, Licciana Nardi, Comano, Fivizzano in Casola in Lunigiana. To območje je enotna površina, ki obsega približno 97 000 ha in je del območja gorske skupnosti Lunigiana. “

Območje proizvodnje se ni spremenilo, vendar je bil seznam občin vključen le v specifikacijo proizvoda in ne v objavljeni povzetek. Seznam občin je bil zato dodan v enotni dokument.

Metoda proizvodnje

Sprememba se nanaša na člen 5 specifikacije, točko 5.3 – Pridobivanje in predelovanje ter točko 4.5 objavljenega povzetka. Dodana je bila faza sušenja

Dodana je bila naslednja poved:

„Sušenje se lahko izvaja z razvlažilniki zraka, ki ustvarjajo tok suhega zraka, ali s stroji, primernimi za sušenje medu, kot so diskasti razvlažilniki.“

Vsebnost vlage v medu je treba preveriti, da se ohranijo njegove lastnosti in značilnosti. V zadnjih letih je bila v medu zaradi pogostih padavin med časom cvetenja večkrat ugotovljena prekomerna vlažnost, zato je bilo treba vključiti fazo sušenja, da bi med dosegal parametre stabilnosti. Najboljši pogoji za nabiranje kakovostnega medu so v času cvetenja, ki je sveže, z ustrezno, vendar ne pretirano vlago, medtem ko so pogoji neugodni ob pogostejših padavinah. Uvedba sušenja bi pomenila, da zbiranje medu ne bi bilo ogroženo prav v tistih letnih časih, ko so razmere neugodne in je količina medu manjša. Prevelika vsebnost vlage v medu in morebitne visoke temperature po dajanju na trg lahko spodbudijo razmnoževanje osmofilnih kvasovk, ki povzročajo fermentacijo, in tako povzročijo, da med „Miele della Lunigiana“ izgubi svoje značilnosti kakovosti in odličnosti.

Označevanje

Sprememba se nanaša na člen 8 specifikacije, točko 4.8 objavljenega povzetka in točko 3.6 enotnega dokumenta.

Sedanja različica:

„(1) akacijev ali kostanjev med ‚Miele della Lunigiana‘;

(2) ZOP – zaščitena označba porekla;

(3) logotip zaščitene označbe porekla v smislu Uredbe (ES) št. 1726/98; ta logotip je lahko na etiketi ali pečatu, ki se pritrdi na embalažo;

(4) minimalni rok trajanja iz členov 3 in 9 Direktive 2000/13/ES mora biti naveden z besedami ‚uporabno najmanj do konca...‘, ki jim sledita mesec in leto; ta datum v nobenem primeru ne sme biti daljši od dveh let od datuma pakiranja.“

Nova različica:

„(1) akacijev ali kostanjev med ‚Miele della Lunigiana‘;

(2) kratica ‚ZOP‘ ali njena daljša oblika „zaščitena označba porekla;

(3) logotip EU: ta logotip je lahko na etiketi ali pečatu, ki se pritrdi na embalažo;

(4) zakonsko določen minimalni rok trajanja, ki ne sme biti daljši od dveh let od datuma pakiranja;

(5) ime označbe in logotip EU morata biti na etiketi ali embalaži napisana z jasnimi, neizbrisljivimi črkami v barvi, ki je v močnem kontrastu z barvo etikete; vsi drugi izrazi morajo biti napisani z manjšimi črkami od tistih, ki se uporabljajo za zapis zaščitene označbe.“

Sprememba bo omogočila uporabo kratice ZOP kot alternative celotnemu besedilu, kar pomeni, da jo bo mogoče prilagoditi različnim velikostim embalaže.

Poleg tega so bile črtane zastarele navedbe zakonodaje in navedena veljavna pravila.

Uvedena je bila možnost prilagoditve grafične podobe imena in logotipa glede na uporabljeno embalažo.

Drugo

Embalaža

Sprememba se nanaša na člen 5, točka 5.4, specifikacije proizvoda, točko 4.5 sedanjega povzetka in točko 3.5 (enotnega) dokumenta o vrstah embalaže. Zastarele navedbe zakonodaje so bile črtane.

Sedanja različica:

„Dovoljena je samo steklena embalaža s pokrovom z navojem naslednjih prostornin: 30–1 000 g“

Nova različica:

„Proizvod se lahko pakira v embalažo, katere prostornina in material, primeren za živila, sta dovoljena v skladu z veljavnimi predpisi, po možnosti v embalažo, ki je v celoti izdelana iz materiala, ki ga je mogoče reciklirati ali kompostirati. Samo med z ZOP ‚Miele della Lunigiana‘, ki ni namenjen končnim potrošnikom, se lahko pakira v embalažo velike prostornine, primerno za živila.“

Načini pakiranja, določeni v sedanji specifikaciji, so se izkazali za veliko omejitev tako v fazi prodaje kot tudi pri promociji proizvoda. Možnost uporabe katere koli vrste embalaže bo omogočila boljše odzivanje na zahteve trga.

Poleg tega bo možnost pakiranja medu, ki ni namenjen končnim potrošnikom, v embalažo velike prostornine omogočila uporabo medu z ZOP „Miele della Lunigiana“ kot sestavine v predelanih proizvodih. Navedba, da je treba dati prednost embalažnim materialom, ki jih je mogoče v celoti reciklirati ali kompostirati, bo gospodarske subjekte dodatno spodbudila k izbiri takšnih materialov.

Sedanja različica:

„(b) se zagotovi nadzor in sledljivost proizvoda, s čimer se zagotovi učinkovitost obveznih pregledov, ki jih izvaja pooblaščeni organ na vseh stopnjah proizvodnje iz člena 7 te specifikacije (v smislu člena 10 Uredbe (EGS) št. 2081/92).“

Nova različica:

„(b) se zagotovi nadzor in sledljivost proizvoda, s čimer se zagotovi učinkovitost obveznih pregledov, ki jih izvaja pooblaščeni organ na vseh stopnjah proizvodnje iz veljavne zakonodaje.“

Sklicevanja na razveljavljeno zakonodajo so bila črtana.

Sprememba se nanaša na člen 7 specifikacije proizvoda.

Sedanja različica:

„V skladu s členom 10 Uredbe (EGS) št. 2081 z dne 14. julija 1992 pristojni zasebni subjekt preverja skladnost z določbami te specifikacije proizvoda.“

Nova različica:

„Skladnost proizvoda s specifikacijo preveri nadzorni organ v skladu z Uredbo (ES) št. 1151/2012. Nadzorni organ je: Bioagricert srl, Via dei Macabraccia n.8/3-4-5, Casalecchio di Reno (pokrajina Bologna); Telefon: 051 562158; certificirana elektronska pošta: Bioagricert@pec.bioagricert.org; Elektronski naslov: info@bioagricert.org“

Člen o preverjanju je bil posodobljen z vnosom podatkov o nadzornem organu in posodobitvijo pravnih sklicev.

ENOTNI DOKUMENT

„Miele della Lunigiana“

EU št.: PDO-IT-0195-AM01 – 8.7.2021

ZOP (X) ZGO ( )

1. Ime [zop ali zgo]

„Miele della Lunigiana“

2. Država članica ali tretja država

Italija

3. Opis kmetijskega proizvoda ali živila

3.1. Vrsta proizvoda [V skladu s Prilogo XI]

Skupina 1.4 Drugi proizvodi živalskega izvora (jajca, med, različni mlečni proizvodi razen masla itn.)

3.2. Opis proizvoda, za katerega se uporablja ime iz točke 1

Zaščitena označba porekla „Miele della Lunigiana“ se uporablja za naslednji dve vrsti medu: akacijev med in kostanjev med,

Akacijev med „Miele della Lunigiana“ je opredeljen kot med, pridelan iz cvetov Robinia pseudoacacia L. Kostanjev med „Miele della Lunigiana“ je opredeljen kot med, pridelan iz cvetov Castanea sativa M.

Značilnosti proizvoda

Akacijev med „Miele della Lunigiana“

Organoleptične lastnosti

Akacijev med „Miele della Lunigiana“ ima naslednje lastnosti:

— dolgo ostane bister in tekoč. Proti koncu obdobja trženja lahko pride do delne, vendar ne popolne kristalizacije;

— konsistenca: vedno viskozna, odvisno od vsebnosti vode;

— barva: zelo svetla, od skoraj brezbarvne do slamnato rumene barve;

— vonj: blag, kratkotrajen, po svežem in kandiranem sadju, podoben vonju cvetov;

— okus: izrazito sladek z nekoliko kislosti, ni grenak. Okus je zelo nežen, običajno z noto vanilje, kratkotrajen in brez pookusa.

Kemične, fizikalne in mikroskopske lastnosti

Poleg zahtev veljavne zakonodaje mora imeti akacijev med „Miele della Lunigiana“ naslednje lastnosti:

— vsebnost vode: ne več kot 18 %;

— vsebnost hidroksimetilfurfurala (HMF): ne več kot 10 mg/kg v štirih mesecih po točenju medu.

Melisopalinološke lastnosti

V usedlini medu je na splošno malo cvetnega prahu, saj je v 10 g medu manj kot 20 000 zrnc cvetnega prahu akacije.

Kostanjev med „Miele della Lunigiana“

Organoleptične lastnosti

Kostanjev med „Miele della Lunigiana“ ima naslednje lastnosti:

— dolgo ostane tekoč. Proti koncu obdobja trženja se lahko pojavi delna ali nepopolna kristalizacija;

— barva: temne rumenorjave barve, pogosto z rdečkastimi odtenki;

— vonj: precej močan in oster;

— okus: dolgotrajen in nekoliko grenak.

Kemične, fizikalne in mikroskopske lastnosti

Poleg zahtev v veljavni zakonodaji mora imeti kostanjev med „Miele della Lunigiana“ naslednje lastnosti:

— vsebnost vode: ne več kot 18 %;

— vsebnost hidroksimetilfurfurala (HMF): ne več kot 10 mg/kg v štirih mesecih po točenju medu.

Melisopalinološke lastnosti

V usedlini medu je veliko cvetnega prahu, saj je v 10 g medu več kot 100 000 zrnc cvetnega prahu kostanja.

3.3. Krma (samo za proizvode živalskega izvora) in surovine (samo za predelane proizvode)

Vsako krmljenje je treba prekiniti pred vstavitvijo okvirjev in mora v vsakem primeru vsebovati le sladkor in vodo.

3.4. Posebne faze proizvodnje, ki jih je treba izvajati na opredeljenem geografskem območju

Vse faze proizvodnje, predelave in priprave morajo potekati na opredeljenem geografskem območju.

3.5. Posebna pravila za rezanje, ribanje, pakiranje itn. proizvoda, za katerega se uporablja registrirano ime

Proizvod se lahko pakira v embalažo, katere prostornina in material, primeren za živila, sta dovoljena v skladu z veljavnimi predpisi, po možnosti v embalažo, ki je v celoti izdelana iz materiala, ki ga je mogoče reciklirati ali kompostirati. Samo med z ZOP „Miele della Lunigiana“, ki ni namenjen končnim potrošnikom, se lahko pakira v embalažo velike prostornine, primerno za živila. Pakiranje proizvoda mora potekati na opredeljenem geografskem območju. Pakiranje na opredeljenem geografskem območju je skupaj z drugimi fazami proizvodnje tradicionalna praksa na tem območju in je upravičena, da:

(a) se zaščiti kakovost proizvoda, saj se s pakiranjem na opredeljenem območju preprečuje tveganje poslabšanja kemičnih/fizikalnih in organoleptičnih lastnosti medu, ki bi jih lahko povzročili neizogibni premiki ter spremembe fizikalnih in okoljskih pogojev med prevozom na drugo območje;

(b) se zagotovi nadzor in sledljivost proizvoda, s čimer se zagotovi učinkovitost obveznih pregledov, ki jih izvaja pooblaščeni organ na vseh stopnjah proizvodnje iz veljavne zakonodaje.

3.6. Posebna pravila za označevanje proizvoda, za katerega se uporablja registrirano ime

Informacije v zvezi z označbo in predstavitvijo pakiranega proizvoda ureja veljavna zakonodaja. Poleg informacij, ki jih zahteva zakonodaja, morajo biti navedene tudi naslednje informacije:

(1) akacijev ali kostanjev med „Miele della Lunigiana“;

(2) kratica „ZOP“ ali njena daljša oblika „zaščitena označba porekla;

(3) logotip EU: ta logotip je lahko na etiketi ali pečatu, ki se pritrdi na embalažo;

(4) minimalni rok trajanja, ki v nobenem primeru ne sme biti daljši od dveh let od datuma pakiranja;

(5) ime označbe in logotip morata biti na etiketi ali embalaži napisana z jasnimi, neizbrisljivimi črkami v barvi, ki je v močnem kontrastu z barvo etikete; vsi drugi izrazi morajo biti napisani z manjšimi črkami od tistih, ki se uporabljajo za zapis zaščitene označbe.

Na etiketi so lahko tudi druge neobvezne informacije, ki so potrošniku v pomoč, in/ali informacije o hranilni vrednosti.

4. Jedrnata opredelitev geografskega območja

Območje proizvodnje akacijevega in kostanjevega medu „Miele della Lunigiana“ obsega naslednje občine v pokrajini Massa Carrara: Pontremoli, Zeri, Mulazzo, Tresana, Podenzana, Aulla, Fosdinovo, Filattiera, Bagnone, Villafranca in Lunigiana, Licciana Nardi, Comano, Fivizzano in Casola in Lunigiana.

To območje je enotna površina, ki obsega približno 97 000 ha in je del območja gorske skupnosti Lunigiana.

5. Povezava z geografskim območjem

Območje proizvodnje je večinoma gorato. Na severu in vzhodu jo od Padske nižine ločuje greben toskansko-emilijskih Apeninov, medtem ko apnenčasta veriga Apuanskih Alp na jugu in konec Ligurskih Apeninov na zahodu ločujeta Lunigiano od drugih sosednjih dolin.

V središču območja je obsežna aluvialna in intramontanska kotlina z zapletenim sistemom rek, med katerimi je najpomembnejša reka Magra, v katero se izlivajo vsi vodotoki na območju.

Zaradi bližine morja in kompleksnosti gorske pokrajine se pojavljajo različni mikroklimatski predeli, pri čemer so nižje ležeča območja podvržena toplotni inverziji, ki povzroča pogoste nočne megle, ki pogosto trajajo do poznih jutranjih ur, na hribovitih območjih pa je podnebje milejše.

Zaradi tal in goratosti se območje Lunigiana ni intenzivno izkoriščalo. To je skupaj s pomanjkanjem industrijskega razvoja ohranilo celovitost okolja z bogatimi gozdovi. Lunigiana ima trenutno približno 65 000 ha gozdov, kar predstavlja 67 % njene površine. Najpogostejši vrsti sta akacija (Robinia pseudoacacia) in kostanj (Castanea sativa). Akacija, vrsta drevesa, ki se je uporabljala za utrjevanje pobočij, zdaj raste naravno in je razširjena na zapuščenih območjih. Čebele v kratkem, a zelo intenzivnem obdobju cvetenja v aprilu/maju iz cvetov pridobivajo velike količine nektarja.

Kostanj, ki se goji že od rimskih časov, je pomemben vir za kmečke družine v Lunigiani, ki ga uporabljajo v prehrani in za druge namene (oglje, les in tanin), v času cvetenja junija in julija pa ga obiskujejo čebele. Razširjenost teh dveh vrst je zato sčasoma spodbudila čebelarje k proizvodnji dveh vrst medu.

Čebelarstvo se zaradi redkega prebivalstva tradicionalno izvaja v tem okolju in je razširjeno na celotnem območju. Razširjenost akacije in kostanja ter ugodno zaporedje cvetenja omogočata proizvodnjo posebno čistega medu.

Čebelarstvo je v Lunigiani prisotno že od nekdaj, kar potrjujejo številni zgodovinski dokumenti in sloves proizvoda. V dokumentu iz časa Napoleona je navedeno število delujočih panjev ter proizvodnja in prodaja medu različnim trgovcem. V istem dokumentu je zapisano, da je bila v mestu tovarna sveč, ki je proizvajala sveče za lokalni trg. Tradicija proizvodnje medu in čebeljih proizvodov je na tem območju prisotna že več stoletij, ustanovitev čebelarskega društva leta 1873, katerega glavni cilj je bil širjenje tradicionalnih čebelarskih praks, pa je jasen dokaz, da je ta dejavnost v Lunigiani globoko zakoreninjena.

Sklic na objavo specifikacije proizvoda

Celotno besedilo specifikacije proizvoda je na voljo na spletnem mestu: http://www.politicheagricole.it/flex/cm/pages/ServeBLOB.php/L/IT/IDPagina/3335

ali

neposredno na domači strani ministrstva za kmetijstvo, prehrano in gozdarstvo (www.politicheagricole.it), kjer izberete „Qualità“ (v zgornjem desnem kotu zaslona), nato „Prodotti DOP IGP STG“ (na levi strani zaslona) in nazadnje „Disciplinari di Produzione all’esame dell’UE“.

(1) UL L 343, 14.12.2012, str. 1.